RESOLUCIÓN do 28 de outubro de 2004 pola que se convoca unha Xornada sobre a implantación dos parques eólicos nos concellos galegos: análise dunha nova realidade.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 08/11/2004

Dentro do Plan de actividades da EGAP para o 2004, e a través do Centro de Estudos Locais de Galicia, conforme coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócase unha xornada sobre a implantación dos parques eólicos nos concellos galegos: análise dunha nova realidade, convocatoria que se desenvolverá conforme as seguintes bases:
Primeira.-Obxectivos.
Analizar e debater sobre as principais cuestións derivadas da crecente implantación de parques eólicos para xeración de enerxía eléctrica nos concellos de Galicia.
Este fenómeno descoñecido ata hai pouco tempo supuxo, sen dúbida, a aparición dun novo escenario que, ao lado das grandes vantaxes que implica, leva tamén aparellado unha serie de aspectos, a miúdo problemáticos, que esta xornada pretende analizar.
Así a implantación de parques eólicos singulares e a súa xestión desde os concellos, os conflitos territoriais que moitas veces xorden á hora de situalos, a interrelación que se establece entre as empresas promotoras, as comunidades de montes e os propios concellos, e, en definitiva, o conxunto de aspectos xurídicos, ambientais e económicos que se xeran en torno a esta nova realidade, serán abordados e debatidos por expertos e profesionais desta materia.
Segunda.-Contido.
Trataranse estes temas:
-Parques eólicos singulares: planificación e tramitación.
-Os parques eólicos desde a perspectiva do urbanismo e da ordenación do territorio.
-Análise dos aspectos fiscais e tributarios derivados da instalación dos parques eólicos.
-Tramitación e xestión ambiental de parques eólicos.
-Problemática derivada dos deslindamentos na instalación dos parques eólicos.
Terceira.-Destinatarios.
Persoal ao servizo da Administración local galega, da Xunta de Galicia e interesados en xeral.
Cuarta.-Desenvolvemento.
Horario: mañá e tarde.
O lugar e a data: a xornada convocada desenvolverase no salón de actos da Escola Galega de Administración Pública. R/ Madrid, 2-4, Santiago de Compostela, o día 23 de novembro de 2004.
Quinta.-Inscrición.
Prazo: remata o luns día 22 de novembro de 2004.
Tramitación de solicitudes: as solicitudes irán dirixidas ao director da Escola Galega de Administración Pública, segundo o modelo que figura como anexo a esta convocatoria e presentaranse no rexistro xeral da EGAP, ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
Nº de prazas: limitado á capacidade do local.
Inscrición fóra de prazo: só se admitirán de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando por teléfono, o día 22 de novembro, das 8.30 ás 14.30 horas, aos seguintes números: 981 54 62 57 ou 981 54 62 56.
Sexta.-Modificacións.
A EGAP reserva para si a facultade de interpretar e de resolver as incidencias que puidesen xurdir
no desenvolvemento da xornada, así como a de cancelala se o escaso número de solicitudes non xustificase a súa realización.
Sétima.-Certificado de asistencia.
Entregaráselles ao remate desta xornada a aquelas persoas inscritas que concorresen asiduamente a ela, cando a súa asistencia sexa igual ou superior ao
85% das horas lectivas programadas, e expresarase, neste documento, a natureza da actividade e as datas da súa realización.
Santiago de Compostela, 28 de outubro de 2004.
Domingo Bello Janeiro
Director da Escola Galega de Administración Pública